《奉陪李安上主簿游秋屏阁》
宋代·洪朋

春风忽然满天地，篮舆便作城北行。招提古台极洒落，况乃万物皆欣荣。

梅花万点真可惜，柳条弄色如含情。初筵便饱李侯德，挥犀河汉倒空碧。

连山向晚更妩媚，落日澄江青黛色。嫦娥冰镜挂天阙，共照清樽情屡极。

诸公推毂钟王间，醉墨淋漓满僧壁。归与不知所如往，但觉清风生两腋。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。